
Testkép, társas összehasonlítás és a testpozitivitás vizsgálata a reklámokkal szembeni szkepticizmussal

A kutatásban a testpozitivitás jegyében készült reklámokat és hagyományos, szépségideálnak megfelelő reklámokat gyűjtöttünk össze, és arra voltunk kíváncsiak, hogy milyennek látják a kitöltők ezeket a reklámokat, mennyire befolyásolja őket a reklámokkal szembeni szkepticizmus mértéke, és van-e hatása annak, ha valaki támogatja a testpozitív tartalmakat. Ezenkívül azt is megvizsgáltuk, hogy a társas összehasonlításnak és a közösségi média oldalak használatának mekkora hatása van a kitöltők testértékelésére, önértékelésére. Két online formában kitölthető kérdőívcsomag segítségével 178 fő adatait elemeztük. A reklámok esetében eltérését tapasztaltunk a testpozitív és szépségideálnak megfelelő bikinireklámot, cipőreklámot és sörreklámot tekintve a pozitív érzelmek kiváltásában, azonban előzetes feltételezéseink a testpozitivitással kapcsolatban nem igazolódtak. Továbbá az eredmények alapján az önértékelés és a társas összehasonlítás felfelé hasonlítási formája között negatív a kapcsolat. A testértékelés pozitívan függött össze az önértékeléssel és negatívan a társas összehasonlítással, illetve a közösségi médián keresztüli összehasonlítás negatívan korrelált az önértékeléssel. A nők esetében a fizikai megjelenés összehasonlítása és az önértékelés között negatív kapcsolatot találtunk, valamint a két nemet összehasonlítva a férfiak esetében magasabb testértékelési értéket mértünk. Habár a kitöltők túlnyomórészt egyetértettek a testpozitivitás mozgalom által képviselt értékekkel, a mozgalom alacsony ismertsége miatt érdemes lehet ezzel a témával a jövőben tovább foglalkozni.



